ત્યારપછી ની ધનતેરસે અમે પૂજા કરવા બેઠાં હતાં. બાએ મારી પાસે પાંચ રૂપિયાની પૂજા કરાવી અને પૂજા પૂરી થઈ. બાએ મંગળસૂત્રની પૂજા ન કરી એટલે પૂછ્યું, “બા, તમારી પૂજા કેમ નથી કરતાં?” બાએ હસીને કહ્યું, “હવે જરૂર નથી. તું સાઇકલ પર બેસીશ અને હું તને જોઇશ એ જ મારી પૂજા છે.” મારા અંતરમાં ફાળ પડી. મેં કહ્યું, “બા, તમે મંગળસૂત્ર વેચીને આ સાઇકલ લઈ આવ્યાં?” અને મારા ઊતરેલા મુખને બાએ પોતાની ડોક પર ઢાળી દીધું. મારાથી ના તો બાથ ભરાઇ, ના તો બચ્ચી કરી શકાઇ.